ব্রজ গোপী খেলে হরি

খেলে আনন্দ নবঘন শ্যাম সাথে।

রাঙা অধরে ঝরে হাসির কুম্‌কুম্‌

অনুরাগ-আবীর নয়ন-পাতে।

পিরীতি-ফাগ মাখা গৌরীর সঙ্গে

হরি খেলে হরি উন্মাদ রঙ্গে।

বসন্তে এ কোন কিশোর দুরন্ত

রাধারে যে নিতে এলো পিচকারী হাতে।।

গোপীনীরা হানে অপাঙ্গ খর শর

ভ্রুকুটি ভঙ্গ অনঙ্গ আবেশে

জর জর থর থর শ্যামের অঙ্গ।

শ্যামল তনুতে হরিত কুঞ্জে

অশোক ফুটেছে যেন পুঞ্জে পুঞ্জে

রঙ-পিয়াসী মন ভ্রমর গুঞ্জে

ঢালো আরো ঢালো রঙ

প্রেম-যমুনাতে।।