লাইলী তোমার এসেছে ফিরিয়া

মজনু গো আঁখি খোল।

প্রিয়তম! এতদিন বিরহের

নিশি বুঝি ভোর হলো।।

মজনু! তোমার কাঁদন শুনিয়া মরু-নদী পর্বতে

বন্দিনী আজ ভেঙেছে পিঞ্জর বাহির হয়েছে পথে

আজি দখিনা বাতাস বহে অনুকূল।

ফুটেছে গোলাপ নার্গিস ফুল

ওগো বুলবুল, ফুটন্ত সেই

গুলবাগিচায় দোলো।।

বনের হরিণ-হরিণী কাঁদিনী পথ দেখায়েছে মোরে

হুরী ও পরীরা ঝুরিয়া ঝুরিয়া চাঁদের প্রদীপ ধরে

পথ দেখায়েছে মোরে।

আমার নয়নে নয়ন রাখিয়া

কি বলিতে চাও, হে পরান-পিয়া।

নাম ধরে ডাকো ডাকো মোরে স্বামী।

ভোলো অভিমান ভোলো।।