শুক্‌নো পাতার নুপুর পায়ে

নাচিছে ঘূর্ণী বায়।

জল-তরঙ্গে ঝিল্‌মিল্‌ ঝিল্‌মিল্‌

ঢেউ তুলে সে যায়।।

দীঘির বুকে শতদল দলি’,

ঝরায়ে বকুল চাঁপার কলি,

চঞ্চল ঝর্‌ণার জল ছলছলি,

মাঠের পথে সে ধায়।।

জল-তরঙ্গে ঝিল্‌মিল্‌ ঝিল্‌মিল্‌

ঢেউ তুলে সে যায়।।

শুক্‌নো পাতার নুপুর পায়ে

নাচিছে ঘূর্ণী বায়।

জল-তরঙ্গে ঝিল্‌মিল্‌ ঝিল্‌মিল্‌

ঢেউ তুলে সে যায়।।

বনফুল-আভরণ খুলিয়া ফেলিয়া,

আলুথালু এলোকেশ গগনে মেলিয়া ।।

পাগলিনী নেচে যায় হেলিয়া দুলিয়া

ধূলি-ধূসর কায়।।

জল-তরঙ্গে ঝিল্‌মিল্‌ ঝিল্‌মিল্‌

ঢেউ তুলে সে যায়।।

ইরানী বালিকা যেন মরু-চারিণী

পল্লীর প্রান্তর-বন মনোহারিণী ।।

ছুটে আসে সহসা গৈরিক-বরণী

বালুকার উড়নী গায়।।