দুর্গম গিরি, কান্তার মরূ, দুস্তর পারাবার  
লংঘিতে হবে রাত্রি নিশিথে যাত্রীরা হুশিয়ার ।

দুলিতেছে তরী, ফুলিতেছে জল, ভুলিতেছে মাঝি পথ ,  
ছিড়িয়াছে পাল, কে ধরিবে হাল, আছে কার হিম্মত?  
কে আছ জোয়ান হও আগুয়ান হাঁকিছে ভবিষ্যত ।  
এ তুফান ভারী ,দিতে হবে পাড়ি , নিতে হবে তরী পার।।

অসহায় জাতি মরিছে ডুবিয়া, জানেনা সন্তরণ  
কান্ডারী ! আজ দেখিব তোমার মাতৃমুক্তি পন ।  
“হিন্দু না ওরা মুসলিম?” ওই জিজ্ঞাসে কোন জন ?  
কান্ডারী ! বল ডুবিছে মানুষ, সন্তান মোর মা’র।

ফাঁসির মঞ্চে গেয়ে গেল যারা জীবনের জয়গান ,  
আসিয়া অলক্ষ্যে দাঁড়ায়েছে তারা, দিবে কোন বলিদান  
আজি পরীক্ষা , জাতির অথবা জাতের করিবে ত্রাণ ?  
দুলিতেছে তরী , ফুলিতেছে জল ,কান্ডারী হুশিয়ার !

দুর্গম গিরি, কান্তার মরূ, দুস্তর পারাবার  
লংঘিতে হবে রাত্রি নিশিথে যাত্রীরা হুশিয়ার ।