এই শিকল-পরা ছল মোদের এ শিকল-পরা ছল  
এই শিকল পরেই শিকল তোদের কর্‌ব রে বিকল।।

তোদের বন্ধ কারায় আসা মোদের বন্দী হতে নয়,  
ওরে ক্ষয় করতে আসা মোদের সবার বাঁধন-ভয়।  
এই বাঁধন প’রেই বাঁধন-ভয়কে করবো মোরা জয়,  
এই শিকল-বাঁধা পা নয় এ শিকল-ভাঙ্গা কল।।

তোমরা বন্ধ ঘরের বন্ধনীতে কর্‌ছ বিশ্ব গ্রাস,  
আর ত্রাস দেখিয়েই কর্‌বে ভাবছো বিধির শক্তি হ্রাস।।  
সেই ভয়-দেখানো ভূতের মোরা করব সর্বনাশ,  
এবার আন্‌বো মাভৈঃ-বিজয়-মন্ত্র বল-হীনের বল।।

তোমরা ভয় দেখিয়ে কর্‌ছ শাসন, জয় দেখিয়ে নয়;  
সেই ভয়ের টুটিই ধর্‌ব টিপে, কর্‌ব তারে লয়।  
মোরা আপনি ম’রে মরার দেশে আন্‌ব বরাভয়,  
মোরা ফাঁসি প’রে আন্‌ব হাসি মৃত্যু-জয়ের ফল।।

ওরে ক্রন্দন নয় বন্ধন এই শিকল-ঝঞ্ঝনা,  
এ যে মুক্ত-পথের অগ্রদূতের চরণ বন্দনা!  
এই লাঞ্জিতেরাই অত্যাচারকে হান্‌ছে লাঞ্জনা,  
মোদের অস্থি দিয়েই জ্বল্‌বে দেশে আবার বজ্রানল।।