ও মন রমজানের ঐ রোজার শেষে এলো খুশির ঈদ  
তুই আপনাকে আজ বিলিয়ে দে, শোন আসমানী তাগিদ।  
তোর সোনা-দানা, বালাখানা সব রাহে লিল্লাহ  
দে যাকাত, মুর্দা মুসলিমের আজ ভাঙাইতে নিঁদ  
ও মন রমজানের ঐ রোজার শেষে এলো খুশির ঈদ।  
আজ পড়বি ঈদের নামাজ রে মন সেই সে ঈদগাহে  
যে ময়দানে সব গাজী মুসলিম হয়েছে শহীদ।  
ও মন রমজানের ঐ রোজার শেষে এলো খুশির ঈদ।  
আজ ভুলে যা তোর দোস্ত-দুশমণ, হাত মেলাও হাতে,  
তোর প্রেম দিয়ে কর বিশ্ব নিখিল ইসলামে মুরিদ।  
ও মন রমজানের ঐ রোজার শেষে এলো খুশির ঈদ।  
যারা জীবন ভরে রাখছে রোজা, নিত্য উপবাসী  
সেই গরীব ইয়াতীম মিসকিনে দে যা কিছু মুফিদ  
ও মন রমজানের ঐ রোজার শেষে এলো খুশির ঈদ  
আপনাকে আজ বিলিয়ে দে শোন আসমানী তাগিদ।  
ঢাল হৃদয়ের তশতরীতে শিরনি তৌহিদের,  
তোর দাওয়াত কবুল করবেন হজরত হয় মনে উম্মীদ।  
ও মন রমজানের ঐ রোজার শেষে এলো খুশির ঈদ।  
তোরে মারল’ ছুঁড়ে জীবন জুড়ে ইট পাথর যারা  
সেই পাথর দিয়ে তোলরে গড়ে প্রেমেরই মসজিদ।  
ও মন রমজানের ঐ রোজার শেষে এলো খুশির ঈদ  
আপনাকে আজ বিলিয়ে দে শোন আসমানী তাগিদ।