অগ্নি-ঋষি! অগ্নি-বীণা তোমায় শুধু সাজে;

তাই ত তোমার বহ্নি-রাগেও বেদন-বেহাগ বাজে॥

দহন-বনের গহন-চারী —

হায় ঋষি — কোন্ বংশীধারী দেশি

নিঙ্‌ড়ে আগুন আনলে বারি, অগ্নি-মরুর মাঝে।

সর্বনাশা কোন্ বাঁশি সে বুঝতে পারি না যে॥

দুর্বাসা হে! রুদ্র তড়িৎ হানছিলে বৈশাখে,

হঠাৎ সে কার শুন্‌লে বেণু কদম্বের ঐ শাখে।

বজ্রে তোমার বাজল বাঁশি,

বহ্নি হল কান্না-হাসি,

সুরের ব্যথায় প্রাণ উদাসী — মন সরে না কাজে।

তোমার নয়ন-ঝুরা অগ্নি-সুরেও রক্তশিখা রাজে॥