অধীর অম্বরে গুরু গরজন মৃদঙ বাজে।

রুমু রুমু ঝুম্ মঞ্জীর-মালা চরণে আজ উতলা যে॥

এলোচুলে দু’লে দু’লে বন-পথে চল আলি,

মরা গাঙে বালুচরে কাঁদে যথা বন্-মরালী।

উগারি’ গাগরি ঝারি

দে লো দে করুণা ডারি

ঘুঙট উতারি’ বারি ছিটা লো গুমোট সাঁঝে॥

তালীবন হানে তালি, ময়ুরী ইশারা হানে,

আসন পেতেছে ধরা মাঠে মাঠে চারা-ধানে।

মুকুলে ঝরিয়া পড়ি’ আকুতি জানায় যূথী

ডাকিছে বিরস শাখে তাপিতা চন্দনা-তুতি।

কাজল-আঁখি রসিলি

চাহে খুলি ঝিলিমিলি,

চল, লো চল সেহেলি, নিয়ে মেঘ-নটরাজে॥