তুমি কী দেখেছ কভু

জীবনের পরাজয়?

দুঃখের দহনে, করুন রোদনে,

তিলে তিলে তার ক্ষয়।

আমি তো দেখেছি কত যে স্বপ্ন

মুকুলেই ঝরে যায়।

শুকনো পাতার মর্মরে বাজে

কত সুর বেদনায়।

আকাশে বাতাসে নিষ্ফল আশা

হাহাকার হয়ে রয়।

প্রতিদিন কত খবর আসে যে

কাগজের পাতা ভরে,

জীবন পাতার অনেক খবর

রয়ে যায় অগোচরে।

কেউ তো জানে প্রাণের আকুতি

বারে বারে সে কি চায়।

স্বার্থের টানে প্রিয়জন কেন

দূরে সরে চলে যায়।

ধরণীর বুকে পাশাপাশি তবু

কেউ বুঝি কারো নয়।