আমার মন পাখিটা যায়রে উড়ে যায়

ধানশালিকের গাঁয়, যায়রে উড়ে যায়

নাটা বনের চোরা কাঁটা ডেকেছে আমায়।।

আমি যখন যেথা থাকি

হৃদয় ভরা স্বপন হয়ে

বাঁধন হয়ে আপন হয়ে

জড়িয়ে থাকি বাংলাদেশের ভালবাসার রাখি।

আহা কাজল দীঘি দীঘল আঁখি

বুকের ভিতর পাপড়ি মেলে চায়।।

আমি কেমন করে ভুলি

শিশির মাঠের শ্যামল খাতায়

বেতস লতায় চিরল পাতায়

ছড়িয়ে থাকা দূর্বা সবুজ কিশোরী দিনগুলি।

আহা মটর শুটি, কমল স্মৃতি

সজল হয়ে ঘিরলো দুটি পায়।।