যদি হঠাৎ আবার দেখা হয় দুজনার

কোন পথের বাঁকে, বহু কাজের ফাঁকে ।।

শুধু জানতে চাইবো আজও মনে আছে কি

মনে আছে কি স্মৃতি, নাকি দিয়েছে ফাঁকি

সেই চেনা সুর যা গাইতাম একই সাথে-

চালো সাজনা যাহা তাক ঘাটা চালে…

সেদিনের রাজপথ, পথভোলা জেনে বুঝে,

অবিরাম হেঁটে যাওয়া নির্জনতার খোঁজে-

সেই ধর্মতলা, ধূলো আর ধোঁয়ামাখা,

ভাল না লাগার মাঝে তবু কত ভাল লাগা

আজ কোন নির্জনে, বলো কি আপনমনে

ভাল ছিল দিনগুলো কোলাহল আঁকা

শুধু জানতে চাইবো চোখ জলে ভরে কি

শুনে আকুল হয় কি ঐ মনপাখি

সেই চেনা সুর যা গাইতাম একই সাথে

চালো সাজনা যাহাতাক ঘাটা চালে…

আজ কত নীতিকথা, শাসনের বেড়াজাল,

ভুলিয়ে দিয়েছে আজ সেই স্মৃতি উত্তাল

একদিন যে হৃদয় আকাশকে ছুঁতে চায়

আজ মুখ ঢাকে সম্বল চার দেয়াল-

আজ কি নোঙর তুলে স্রোতের অনুকূলে

ভাসিয়ে দিয়েছো নাও ছেঁড়া যার পাল

শুধু জানতে চাইবো মন আজও আঁকে কি

স্বপ্নের রঙে রাঙা স্বরলিপি

সেই চেনা সুর যা গাইতাম একই সাথে-

চালো সাজনা যাহাতাক ঘাটা চালে…