আমার ইচ্ছে করে আকাশ বাড়ির ছাদ

ভেঙে বৃষ্টি আসুক, ভাসুক অবসাদ।

আমার ইচ্ছে করে হাতের পাঁচিল দিয়ে

তোকে জড়িয়ে থাকি সকাল থেকে রাত।

আমার ইচ্ছে করে সকাল চাদর হয়ে

রাতের কালো জাপ্টে ধরে রাখি।

আমার ইচ্ছে করে বিধানসভায় গিয়ে

দেয়ালে অপুষ্টির ছবি আঁকি।

আমার ইচ্ছে করে, তুই যখন অসহায়,

গোটা দুনিয়াটাকেই বলি মুর্দাবাদ।

আমার ইচ্ছে করে হাতের পাঁচিল দিয়ে

তোকে জড়িয়ে থাকি সকাল থেকে রাত।

আমার ইচ্ছে করে শীতবেড়ালের মতো

কুঁকড়ে শুয়ে থাকি রে তোর কোলে।

আমার ইচ্ছে করে সিদ্ধ নগর গড়ি

এই শহরের নিষিদ্ধ অঞ্চলে।

আমার ইচ্ছে করে বলি করে চীৎকার—

আমার বকলেস্হীন জীবন জিন্দাবাদ।

আমার ইচ্ছে করে হাতের পাঁচিল দিয়ে

তোকে জড়িয়ে থাকি সকাল থেকে রাত।