হায়রে বৃষ্টি হায়রে হায়

আয়রে মেঘ আয় হায়রে হায়।।

চারিদিকে দেখো থৈথৈ পানি পানির নাইরে শেষ

অতি বৃষ্টির পাল্লায় পড়ে বন্যায় ভাসে দেশ

পানির তোড়ে যায়রে ভেসে হাজারো ঘর-বাড়ি

সাধের সংসার নিয়ে কেহ নৌকাতে দেয় পাড়ি

আবার এরই মধ্যে সখ করে কেউ ডাইল খিচুড়ি খায়।

হায়রে বৃষ্টি হায়রে হায়

আয়রে মেঘ আয় হায়রে হায়।

সবাই জানে একটুখানি বৃষ্টি হয় যদি

ঢাকা শহরের রাস্তা-ঘাট হয়ে যায়রে নদী

ম্যানহোলের ঢাকনাটা খোলা যায়না কিছু বুঝা

একবার যে পড়েছে সে জানে উঠা নয় সোজা

হায় যানজটে জলজটে পড়ে যাত্রীদের জান যায়।

হায়রে বৃষ্টি হায়রে হায়

আয়রে মেঘ আয় হায়রে হায়।

চলচ্চিত্রে বৃষ্টির সিন ধরে ক্যামেরায়

নকল বৃষ্টিতে নায়িকারে ভিজায় সিনেমায়

শ্রাবণ মাসে ছিদ্র থাকে যাদের ঘরের চালা

দুনিয়াতে তারাই জানে মেঘ-বৃষ্টির কি জ্বালা

তাই দুঃখের বৃষ্টি চায়না মনে সুখের বৃষ্টি চায়।

আয়রে বৃষ্টি আয়রে আয়

আয়রে সুখের বৃষ্টি আয়।