ওগো কাজলনয়না হরিণী, তুমি দাও না ও দু’টি আঁখি

ওগো গোলাপ পাপড়ি মেলো না, তার অধরে তোমাকে রাখি।।

ওগো কাঞ্চনবর্ণা চম্পক মঞ্জরী করো তাকে চম্পকবর্ণা

এসো উচ্ছল ঝর্ণা অকারণ উল্লাসে হাসি হয়ে তার ঝরে’ পড়্ না

ওগো নিবিড় পুঞ্জ মেঘ দিগন্ত হতে এসো মেঘমালা কুন্তল ললনা

এসো অপরূপ চন্দ্রিমা পূর্ণিমা জোছনা ঝর না আননে তার ঝর্ না

ওগো মযূর পেখম তোলো না, তার লজ্জা তোমাতে ঢাকি।।

ওগো কুঞ্জ কোকিল এসো পঞ্চম সুর দিয়ে কোকিলকন্ঠী তাকে কর্ না

এসো অশান্ত সমীরণ দাও দোল দাও ছন্দে ছন্দে তাকে ধর্ না

ওগো যৌবনবন্যা লীলায়িত রঙ্গে কানায় কানায় তাকে ভর্ না

এসো অনন্ত জগতের যত রূপ লাবণি তার রূপে সাধ করে মর্ না

এসো আমার মনের মাধুরী, তার স্বপ্ন তোমাতে আঁকি।।