যেতে যদি হয় হবে–

যাব, যাব, যাব তবে ॥

লেগেছিল কত ভালো এই-যে আঁধার আলো–

খেলা করে সাদা কালো উদার নভে।

গেল দিন ধরা-মাঝে কত ভাবে, কত কাজে,

সুখে দুখে কভু লাজে, কভু গরবে ॥

প্রাণপণে কত দিন শুধেছি কঠিন ঋণ,

কখনো বা উদাসীন ভুলেছি সবে।

কভু ক’রে গেনু খেলা, স্রোতে ভাসাইনু ভেলা,

আনমনে কত বেলা কাটানু ভবে ॥

জীবন হয় নি ফাঁকি, ফলে ফুলে ছিল ঢাকি,

যদি কিছু রহে বাকি কে তাহা লবে!

দেওয়া-নেওয়া যাবে চুকে, বোঝা-খসে-যাওয়া বুকে

যাব চলে হাসিমুখে– যাব নীরবে ॥