আমরা বেঁধেছি কাশের গুচ্ছ, আমরা গেঁথেছি শেফালিমালা–

নবীন ধানের মঞ্জরী দিয়ে সাজিয়ে এনেছি ডালা।

এসো গো শারদলক্ষ্ণী, তোমার শুভ্র মেঘের রথে,

এসো নির্মল নীলপথে,

এসো ধৌত শ্যামল আলো-ঝলমল-বনগিরিপর্বতে–

এসো মুকুটে পরিয়া শ্বেতশতদল শীতল-শিশির-ঢালা।।

ঝরা মালতীর ফুলে

আসন বিছানো নিভৃত কুঞ্জে ভরা গঙ্গার কূলে

ফিরিছে মরাল ডানা পাতিবারে তোমার চরণমূলে।

গুঞ্জরতান তুলিয়ো তোমার সোনার বীণার তারে

মৃদুমধু ঝঙ্কারে,

হাসি-ঢালা সুর গলিয়া পড়িবে ক্ষণিক অশ্রুধারে।

রহিয়া রহিয়া যে পরশমণি ঝলকে অলককোণে

পলকের তরে সকরুণ করে বুলায়ো বুলায়ো মনে–

সোনা হয়ে যাবে সকল ভাবনা, আঁধার হইবে আলা।।