আঁধার অম্বরে প্রচণ্ড ডম্বরু

বাজিল গম্ভীর গরজনে।

অশত্থপল্লবে অশান্ত হিল্লোল

সমীরচঞ্চল দিগঙ্গনে।।

নদীর কল্লোল, বনের মর্মর,

বাদল-উচ্ছল নির্ঝরঝর্ঝর,

ধ্বনি তরঙ্গিল নিবিড় সঙ্গীতে–

শ্রাবণসন্ন্যাসী রচিল রাগিণী।।

কদম্বকুঞ্জের সুগন্ধমদিরা

অজস্র লুটিছে দুরন্ত ঝটিকা।

তড়িৎ্‌শিখা ছুটে দিগন্ত সন্ধিয়া,

ভয়ার্ত যামিনী উঠিছে ক্রন্দিয়া–

নাচিছে যেন কোন্‌ প্রমত্ত দানব

মেঘের দুর্গের দুয়ার হানিয়া।।