অরূপ, তোমার বাণী  
অঙ্গে আমার চিত্তে আমার মুক্তি দিক্‌ সে আনি ।।  
নিত্যকালের উৎসব তব বিশ্বের দীপালিকা-  
আমি শুধু তারি মাটির প্রদীপ, জ্বালাও তাহার শিখা  
নির্বাণহীন আলোকদীপ্ত তোমার ইচ্ছাখানি ।।  
যেমন তোমার বসন্তবায় গীতলেখা যায় লিখে  
বর্ণে বর্ণে পুষ্পে পর্ণে বনে বনে দিকে দিকে,  
তেমনি আমার প্রাণের কেন্দ্রে নিশ্বাস দাও পূরে,  
শুন্য তাহার পূর্ণ করিয়া ধন্য করুক সুরে-  
বিঘ্ন তাহার পুন্য করুক তব দক্ষিণপাণি ।।