ভালোবেসে যদি সুখ নাহি

তবে কেন-

তবে কেন মিছে ভালোবাসা।

মন দিয়ে মন পেতে চাহি ।

ওগো, কেন-

ওগো, কেন মিছে এ দুরাশা।।

হৃদয়ে জ্বালায়ে বাসনার শিখা,

নয়নে সাজায়ে মায়ামরীচিকা,

শুধু ঘুরে মরি মরুভূমে।

ওগো, কেন-

ওগো, কেন মিছে এ পিপাসা।।

আপনি যে আছে আপনার কাছে

নিখিল জগতে কী অভাব আছে।

আছে মন্দ সমীরণ, পুষ্পবিভুষণ,

কোকিলকুজিত কুঞ্জ।

বিশ্বচরাচর লুপ্ত হয়ে যায়,

একি ঘোর প্রেম অন্ধ রাহুপ্রায়

জীবন যৌবন গ্রাসে।

তবে কেন-

তবে কেন মিছে এ কুয়াশা।।