ছুটির বাঁশি বাজল যে ওই নীল গগনে,

আমি কেন একলা বসে এই বিজনে॥

বাঁধন টুটে উঠবে ফুটে শিউলিগুলি,

তাই তো কুঁড়ি কানন জুড়ি উঠছে দুলি,

শিশির-ধোওয়া হাওয়ার ছোঁওয়া লাগল বনে–

সুর খুঁজে তাই শূন্যে তাকাই আপন-মনে॥

বনের পথে কী মায়াজাল হয় যে বোনা,

সেইখানেতে আলোছায়ার চেনাশোনা।

ঝরে-পড়া মালতী তার গন্ধশ্বাসে

কান্না-আভাস দেয় মেলে ওই ঘাসে ঘাসে,

আকাশ হাসে শুভ্র কাশের আন্দোলনে–

সুর খুঁজে তাই শূন্যে তাকাই আপন-মনে॥