আমরা সবাই রাজা আমাদের এই রাজার রাজত্বে-

নইলে মোদের রাজার সনে মিলব কী শর্তে?।

আমরা যা খুশি তাই করি, তবু তাঁর খুশিতেই চরি,

আমরা নই বাঁধা নই দাসের রাজার ত্রাসের দাসত্বে-

নইলে মোদের রাজার সনে মিলব কী শর্তে?।

রাজা সবারে দেন মান, সে মান আপনি ফিরে পান,

মোদের খাটো করে রাখেনি কেউ কোনো অসত্যে-

নইলে মোদের রাজার সনে মিলব কী শর্তে?।

আমরা চলব আপন মতে, শেষে মিলব তাঁরি পথে

মোরা মরব না কেউ বিফলতার বিষম আবর্তে-

নইলে মোদের রাজার সনে মিলব কী শর্তে?।