যে কেবল পালিয়ে বেড়ায়, দৃষ্টি এড়ায়, ডাক দিয়া যায় ইঙ্গিতে,

সে কি আজ দিল ধরা গন্ধে-ভরা বসন্তের এই সঙ্গীতে ।।

ও কি তার উত্তরীয় অশোকশাখায় উঠল দুলি ।

আজি কি পলাশবনে ওই সে বুলায় রঙের তুলি ।

ও কি তার, চরণ পড়ে তালে তালে মল্লিকার ওই ভঙ্গীতে ।।

না গো না, দেয় নি ধরা, হাসির ভরা দীর্ঘশ্বাসে যায় ভেসে ।

মিছে এই হেলা-দোলায় মনকে ভোলায়, ঢেউ দিয়ে যায় স্বপ্নে সে ।

সে বুঝি লুকিয়া আসে বিচ্ছেদেরই রিক্ত রাতে,

নয়নের আড়ালে তার নিত্য-জাগার আসন পাতে-

ধেয়ানের বর্ণছটায় ব্যথার রঙে মনকে সে রয় রঙ্গিতে ।।