আমি বহু বাসনায় প্রাণপণে চাই, বঞ্চিত করে বাঁচালে মোরে।

এ কৃপা কঠোর সঞ্চিত মোর জীবন ভ’রে ॥

না চাহিতে মোরে যা করেছ দান– আকাশ আলোক তনু মন প্রাণ,

দিনে দিনে তুমি নিতেছ আমায় সে মহা দানেরই যোগ্য ক’রে

অতি-ইচ্ছার সঙ্কট হতে বাঁচায়ে মোরে ॥

আমি কখনো বা ভুলি কখনো বা চলি তোমার পথের লক্ষ্য ধরে;

তুমি নিষ্ঠুর সম্মুখ হতে যাও যে সরে।

এ যে তব দয়া, জানি জানি হায়, নিতে চাও ব’লে ফিরাও আমায়–

পূর্ণ করিয়া লবে এ জীবন তব মিলনেরই যোগ্য ক’রে

আধা-ইচ্ছার সঙ্কট হতে বাঁচায়ে মোরে ॥