আমি হৃদয়েতে পথ কেটেছি, সেথায় চরণ পড়ে,

তোমার সেথায় চরণ পড়ে।

তাই তো আমার সকল পরান কাঁপছে ব্যথার ভরে গো,

কাঁপছে থরোথরে ॥

ব্যথাপথের পথিক তুমি, চরণ চলে ব্যথা চুমি–

কাঁদন দিয়ে সাধন আমার চিরদিনের তরে গো,

চিরজীবন ধ’রে ॥

নয়নজলের বন্যা দেখে ভয় করি নে আর,

আমি ভয় করি নে আর।

মরণ-টানে টেনে আমায় করিয়ে দেবে পার,

আমি তরব পারাবার।

ঝড়ের হাওয়া আকুল গানে বইছে আজি তোমার পানে–

ডুবিয়ে তরী ঝাঁপিয়ে পড়ি ঠেকব চরণ-‘পরে,

আমি বাঁচব চরণ ধরে ॥