বাল্মীকি । অহো ! আস্পর্ধা একি তোদের নরাধম !  
তোদের কারেও চাহি নে আর, আর, আর না রে-  
দূর দূর দূর, আমারে আর ছুঁসে নে,  
এ-সব কাজ আর না, এ পাপ আর না,  
আর না, আর না, ত্রাহি- সব ছাড়িনু ।  
প্রথম দস্যু । দীন হীন এ অধম আমি, কিছুই জানি নে রাজা ।  
এরাই তো যত বাধালে জঞ্জাল ।  
এত করে বোঝাই বোঝে না-  
কী করি, দেখো বিচারি ।  
দ্বিতীয় দস্যু । বাঃ- এও তো বড়ো মজা, বাহবা !  
যত কুয়ের গোতা ওই তো, আরে বল্‌-না রে ।  
প্রথম দস্যু । দূর দূর দূর, নির্লজ্জ আর বকিস নে ।  
বাল্মীকি । তফাতে সব সরে যা । এ পাপ আর না,  
আর না, আর না, ত্রাহি- সব ছাড়িনু ।