উড়িয়ে ধ্বজা অভ্রভেদী রথে

ওই-যে তিনি, ওই-যে বাহির পথে ॥

আয় রে ছুটে, টানতে হবে রশি–

ঘরের কোণে রইলি কোথায় বসি!

ভিড়ের মধ্যে ঝাঁপিয়ে পড়ে গিয়ে

ঠাঁই ক’রে তুই নে রে কোনোমতে ॥

কোথায় কী তোর আছে ঘরের কাজ

সে-সব কথা ভুলতে হবে আজ।

টান্‌ রে দিয়ে সকল চিত্তকায়া,

টান্‌ রে ছেড়ে তুচ্ছ প্রাণের মায়া,

চল্‌ রে টেনে আলোয় অন্ধকারে

নগর-গ্রামে অরণ্যে পর্বতে ॥

ওই-যে চাকা ঘুরছে রে ঝন্‌ঝনি,

বুকের মাঝে শুনছ কি সেই ধ্বনি?

রক্তে তোমার দুলছে না কি প্রাণ?

গাইছে না মন মরণজয়ী গান?

আকাঙক্ষা তোর বন্যাবেগের মতো

ছুটছে না কি বিপুল ভবিষ্যতে?