অনেক কথা যাও যে ব’লে কোনো কথা না বলি ।  
তোমার ভাষা বোঝার আশা দিয়েছি জলাঞ্জলি ।।  
যে আছে মম গভীর প্রাণে ভেদিবে তারে হাসির বাণে,  
চকিতে চাহ মুখের পানে তুমি যে কুতূহলী ।  
তোমারে তাই এড়াতে চাই, ফিরিয়া যাই চলি ।।  
আমার চোখে যে চাওয়াখানি ধোওয়া সে আঁখিলোরে-  
তোমারে আমি দেখিতে পাই, তুমি না পাও মোরে ।  
তোমার মনে কুয়াশা আছে, আপনি ঢাকা আপন-কাছে-  
নিজের অগোচরেই পাছে আমারে যাও ছলি  
তোমারে তাই এড়াতে চাই, ফিরিয়া যাই চলি ।।