বল দাও মোরে বল দাও,

প্রাণে দাও মোর শকতি

সকল হৃদয় লুটায়ে

তোমারে করিতে প্রণতি।।

সরল সুপথে ভ্রমিতে,

সব অপকার ক্ষমিতে

সকল গর্ব দমিতে

খর্ব করিতে কুমতি।।

হৃদয়ে তোমারে বুঝিতে,

জীবনে তোমারে পূজিতে

তোমার মাঝারে খুঁজিতে

চিত্তের চিরবসতি।

তব কাজ শিরে বহিতে,

সংসারতাপ সহিতে

ভবকোলাহলে রহিতে,

নীরবে করিতে ভকতি।।

তোমার বিশ্বছবিতে

তব প্রেমরূপ লভিতে

গ্রহ-তারা-শশী-রবিতে

হেরিতে তোমার আরতি।

বচনমনের অতীতে ডুবিতে

তোমার জ্যোতিতে

সুখে দুখে লাভে ক্ষতিতে

শুনিতে তোমার ভারতী।।