তুমি যত ভার দিয়েছ সে ভার করিয়া দিয়েছ সোজা।

আমি যত ভার জমিয়ে তুলেছি সকলই হয়েছে বোঝা।

এ বোঝা আমার নামাও বন্ধু, নামাও

ভারের বেগেতে চলেছি কোথায়, এ যাত্রা তুমি থামাও।।

আপনি যে দুখ ডেকে আনি সে-যে জ্বালায় বজ্রানলে

অঙ্গার ক’রে রেখে যায়, সেথা কোনো ফল নাহি ফলে।

তুমি যাহা দাও সে-যে দুঃখের দান

শ্রাবণধারায় বেদনার রসে সার্থক করে প্রাণ।।

যেখানে যা-কিছু পেয়েছি কেবলই সকলই করেছি জমা

যে দেখে সে আজ মাগে-যে হিসাব, কেহ নাহি করে ক্ষমা

এ বোঝা আমার নামাও বন্ধু, নামাও

ভারের বেগেতে ঠেলিয়া চলেছি, এ যাত্রা মোর থামাও।