আমি কেমন করিয়া জানাব আমার জুড়ালো হৃদয় জুড়ালো

আমার জুড়ালো হৃদয় প্রভাতে।

আমি কেমন করিয়া জানাব আমার পরান কী নিধি কুড়ালো

ডুবিয়া নিবিড় গভীর শোভাতে।।

আজ গিয়েছি সবার মাঝারে, সেথায় দেখেছি আলোক-আসনে

দেখেছি আমার হৃদয়রাজারে।

আমি দুয়েকটি কথা কয়েছি তা সনে সে নীরব সভা-মাঝারে

দেখেছি চিরজনমের রাজারে।।

এই বাতাস আমারে হৃদয়ে লয়েছে, আলোক আমার তনুতে

কেমনে মিলে গেছে মোর তনুতে

তাই এ গগন-ভরা প্রভাত পশিল আমার অণুতে অণুতে।

আজ ত্রিভুবন-জোড়া কাহার বক্ষে দেহ মন মোর ফুরালো

যেন রে নিঃশেষে আজি ফুরালো।

আজ যেখানে যা হেরি সকলেরই মাঝে জুড়ালো জীবন জুড়ালো

আমার আদি ও অন্ত জুড়ালো।।