অনেক পাওয়ার মাঝে মাঝে কবে কখন একটুখানি পাওয়া,  
সেইটুকুতেই জাগায় দখিন হাওয়া ।।  
দিনের পরে দিন চলে যায় যেন তারা পথের স্রোতেই ভাসা,  
বাহির হতেই তাদের যাওয়া আসা ।  
কখন আসে একটি সকাল সে যেন মোর ঘরেই বাঁধে বাসা,  
সে যেন মোর চিরদিনের চাওয়া ।।  
হারিয়ে-যাওয়া আলোর মাঝে কণা কণা কুড়িয়ে পেলেম যারে  
রইল গাঁথা মোর জীবনের হারে ।  
সেই-যে আমার জোড়া-দেওয়া ছিন্ন দিনের খন্ড আলোর মালা  
সেই নিয়ে আজ সাজাই আমার থালা-  
এক পুলকের পুলক যত, এক নিমেষের প্রদীপখানি জ্বালা,  
একতারাতে আধখানা গান গাওয়া ।।