তুমি একলা ঘরে বসে বসে কী সুর বাজালে

প্রভু, আমার জীবনে!

তোমার পরশরতন গেঁথে গেঁথে আমায় সাজালে

প্রভু, গভীর গোপনে ॥

দিনের আলোর আড়াল টানি কোথায় ছিলে নাহি জানি,

অস্তরবির তোরণ হতে চরণ বাড়ালে

আমার রাতের স্বপনে ॥

আমার হিয়ায় হিয়ায় বাজে আকুল আঁধার যামিনী,

সে যে তোমার বাঁশরি।

আমি শুনি তোমার আকাশপারের তারার রাগিণী,

আমার সকল পাশরি।

কানে আসে আশার বাণী– খোলা পাব দুয়ারখানি

রাতের শেষে শিশির-ধোওয়া প্রথম সকালে

তোমার করুণ কিরণে ॥