প্রভু, তোমার বীণা যেমনি বাজে

আঁধার-মাঝে

অমনি ফোটে তারা।

যেন সেই বীণাটি গভীর তানে

আমার প্রাণে

বাজে তেমনিধারা ॥

তখন নূতন সৃষ্টি প্রকাশ হবে

কী গৌরবে

হৃদয়-অন্ধকারে।

তখন স্তরে স্তরে আলোকরাশি

উঠবে ভাসি

চিত্তগগনপারে ॥

তখন তোমারি সৌন্দর্যছবি,

ওগো কবি,

আমায় পড়বে আঁকা–

তখন বিস্ময়ের রবে না সীমা,

ওই মহিমা

আর যাবে না ঢাকা।

তখন তোমারি প্রসন্ন হাসি

পড়বে আসি

নবজীবন-‘পরে।

তখন আনন্দ-অমৃতে তব

ধন্য হব

চিরদিনের তরে ॥