অন্ধকারের উত্স হতে উত্সারিত আলো  
সেই তো তোমার আলো !  
সকল দ্বন্দ্ববিরোধ-মাঝে জাগ্রত যে ভালো  
সেই তো তোমার ভালো ।।  
পথের ধুলায় বক্ষ পেতে রয়েছে যেই গেহ  
সেই তো তোমার গেহ ।  
সমরঘাতে অমর করে রুদ্রনিঠুর স্নেহ  
সেই তো তোমার স্নেহ ।।  
সব ফুরালে বাকি রহে অদৃশ্য যেই দান  
সেই তো তোমার দান ।  
মৃত্যু আপন পাত্রে ভরি বহিছে যেই প্রাণ  
সেই তো তোমার প্রাণ ।  
বিশ্বজনের পায়ের তলে ধুলিময় যে ভূমি  
সেই তো স্বর্গভূমি ।  
সবায় নিয়ে সবার মাঝে লুকিয়ে আছ তুমি  
সেই তো আমার তুমি ।।