কূল থেকে মোর গানের তরী দিলেম খুলে,

সাগর-মাঝে ভাসিয়ে দিলেম পালটি তুলে ॥

যেখানে ঐ কোকিল ডাকে ছায়াতলে

সেখানে নয়,

যেখানে ঐ গ্রামের বধূ আসে জলে

সেখানে নয়,

যেখানে নীল মরণলীলা উঠছে দুলে

সেখানে মোর গানের তরী দিলেম খুলে ॥

এবার, বীণা, তোমায় আমায় আমরা একা–

অন্ধকারে নাইবা কারে গেল দেখা॥

কুঞ্জবনের শাখা হতে যে ফুল তোলে

সে ফুল এ নয়,

বাতায়নের লতা হতে যে ফুল দোলে

সে ফুল এ নয়–

দিশাহারা আকাশ-ভরা সুরের ফুলে

সেই দিকে মোর গানের তরী দিলেম খুলে ॥