তোমার নয়ন আমায় বারে বারে বলেছে গান গাহিবারে ॥

ফুলে ফুলে তারায় তারায়

বলেছে সে কোন্‌ ইশারায়

দিবস-রাতির মাঝ-কিনারায় ধূসর আলোয় অন্ধকারে।

গাই নে কেন কী কব তা,

কেন আমার আকুলতা–

ব্যথার মাঝে লুকায় কথা, সুর যে হারাই অকূল পারে ॥

যেতে যেতে গভীর স্রোতে ডাক দিয়েছ তরী হতে।

ডাক দিয়েছ ঝড়-তুফানে

বোবা মেঘের বজ্রগানে,

ডাক দিয়েছ মরণপানে শ্রাবণরাতের উতল ধারে।

যাই নে কেন জান না কি–

তোমার পানে মেলে আঁখি

কূলের ঘাটে বসে থাকি, পথ কোথা পাই পারাবারে ॥