অন্ধজনে দেহো আলো, মৃতজনে দেহো প্রাণ-  
তুমি করুণামৃতসিন্ধু করো করুণাকণা দান ।।  
শুষ্ক হৃদয় মম কঠিন পাষাণসম,  
প্রেমসলিলধারে সিঞ্চহ শুষ্ক নয়ান ।।  
যে তোমারে ডাকে না হে তারে তুমি ডাকো-ডাকো ।  
তোমা হতে দূরে যে যায় তারে তুমি রাখো রাখো ।  
তৃষিত যেজন ফিরে তব সুধাসাগরতীরে  
জুড়াও তাহারে স্নেহনীরে, সুধা করাও হে পান ।।  
তোমারে পেয়েছিনু যে, কখন্‌ হারানু অবহেলে,  
কখন্‌ ঘুমাইনু হে, আঁধার হেরি আঁখি মেলে ।  
বিরহ জানাইব কায়, সান্ত্বনা কে দিবে হায়,  
বরষ বরষ চলে যায়, হেরি নি প্রেমবয়ান ।  
দরশন দাও হে, দাও হে দাও, কাঁদে হৃদয় ম্রিয়মাণ ।।