অবেলায় যদি এসেছ আমার বনে দিনের বিদায়ক্ষণে  
গেয়ো না, গেয়ো না চঞ্চল গান ক্লান্ত এ সমীরণে ।।  
ঘন বকুলের ম্লান বীথিকায়  
শীর্ণ যে ফুল ঝ’রে ঝ’রে যায়  
তাই দিয়ে হার কেন গাঁথ হায়, লাজ বাসি তায় মনে ।  
চেয়ো না, চেয়ো না মোরে দীনতায় হেলায় নয়নকোণে ।।  
এসো এসো কাল রজনীর অবসানে প্রভাত-আলোর দ্বারে ।  
যেয়ো না, যেয়ো না অকালে হানিয়া সকালের কলিকারে ।  
এসো এসো যদি কভু সুসময়  
নিয়ে আসে তার ভরা সঞ্চয়,  
চিরনবীণের যদি ঘটে জয়- সাজি ভরা হয় ধনে ।  
নিয়ো না, নিয়ো না মোরে পরিচয় এ ছায়ার আবরণে ।।