ভালোবেসে সখী নিভৃতে যতনে

আমার নামটি লিখো– তোমার

মনের মন্দিরে।

আমার পরানে যে গান বাজিছে

তাহার তালটি শিখো– তোমার

চরণমঞ্জীরে।।

ধরিয়া রাখিয়ো সোহাগে আদরে

আমার মুখর পাখি– তোমার

প্রাসাদপ্রাঙ্গণ।।

মনে ক’রে সখী, বাঁধিয়া রাখিয়ো

আমার হাতের রাখী– তোমার

কনককঙ্কণে॥

আমার লতার একটি মুকুল

ভুলিয়া তুলিয়া রেখো– তোমার

অলকবন্ধনে।

আমার স্মরণ শুভ-সিন্দুরে

একটি বিন্দু এঁকো– তোমার

ললাটচন্দনে।

আমার মনের মোহের মাধুরী

মাখিয়া রাখিয়া দিয়ো– তোমার

অঙ্গসৌরভে।

আমার আকুল জীবনমরণ

টুটিয়া লুটিয়া নিয়ো– তোমার

অতুল গৌরব।।