কবে আমি বাহির হলেম তোমারি গান গেয়ে

সে তো আজকে নয় সে আজকে নয়।

ভুলে গেছি কবে থেকে আসছি তোমায় চেয়ে

সে তো আজকে নয় সে আজকে নয়।।

ঝরনা যেমন বাহিরে যায়, জানে না সে কাহারে চায়

তেমনি ক’রে ধেয়ে এলেম জীবনধারা বেয়ে

সে তো আজকে নয় সে আজকে নয়।।

কতই নামে ডেকেছি যে, কতই ছবি এঁকেছি যে

কোন্‌ আনন্দে চলেছি তার ঠিকানা না পেয়ে-

সে তো আজকে নয় সে আজকে নয়।

পুষ্প যেমন আলোর লাগি না জেনে রাত কাটায় জাগি

তেমনি তোমার আশায় আমার হৃদয় আছে ছেয়ে

সে তো আজকে নয় সে আজকে নয়।।