গানের সুরের আসনখানি পাতি পথের ধারে।

ওগো পথিক, তুমি এসে বসবে বারে বারে।।

ঐ যে তোমার ভোরের পাখি নিত্য করে ডাকাডাকি

অরুণ-আলোর খেয়ায় যখন এস ঘাটের পারে

মোর প্রভাতীর গানখানিতে দাঁড়াও আমার দ্বারে।।

আজ সকালে মেঘের ছায়া লুটিয়ে পড়ে বনে

জল ভরেছে ঐ গগনের নীল নয়নের কোণে।

আজকে এলে নতুন বেশে তালের বনে মাঠের শেষে

অমনি চলে যেয়ো নাকো গোপনসঞ্চারে।

দাঁড়িয়ো আমার মেঘলা গানের বাদল-অন্ধকারে।।