যে কেবল পালিয়ে বেড়ায়,

দৃষ্টি এড়ায়, ডাক দিয়ে যায় ইঙ্গিতে,

সে কি আজ দিল ধরা গন্ধে-ভরা বসন্তের এই সঙ্গীতে।।

ও কি তার উত্তরীয় অশোকশাখায় উঠল দুলি।

আজ কি পলাশবনে ওই সে বুলায় রঙের তুলি।

ও কি তার চরণ পড়ে তালে তালে

মল্লিকার ওই ভঙ্গীতে॥

না গো না, দেয় নি ধরা

হাসির ভরা দীর্ঘশ্বাসে যায় ভেসে।

মিছে এই হেলা-দোলায় মনকে ভোলায়

ঢেউ দিয়ে যায় স্বপ্নে সে।

সে বুঝি লুকিয়ে আসে বিচ্ছেদেরই রিক্ত রাতে

নয়নের আড়ালে তার নিত্য-জাগার আসন পাতে

ধেয়ানের বর্ণছটায় ব্যথার রঙে মনকে সে রয় রঙ্গিতে।।