মাঝে মাঝে তব দেখা পাই, চিরদিন কেন পাই না।  
কেন মেঘ আসে হৃদয়-আকাশে, তোমারে দেখিতে দেয় না।  
মোহমেঘে তোমারে দেখিতে দেয় না।  
অন্ধ করে রাখে, তোমারে দেখিতে দেয় না।  
ক্ষনিক আলোকে আঁখির পলকে তোমায় যবে পাই দেখিতে  
ওহে হারাই-হারাই সদা ভয় হয়, হারাইয়া ফেলি চকিতে  
আশ না মিটিতে হারাইয়া-পলক না পড়িতে হারাইয়া-  
হৃদয় না জুড়াতে হারাইয়া ফেলি চকিতে।  
কী করিলে বলো পাইব তোমারে, রাখিব আঁখিতে আঁখিতে-  
ওহে এত প্রেম আমি কোথা পাব নাথ, তোমারে হৃদয়ে রাখিতে।  
আমার সাধ্য কিবা তোমারে- দয়া না করিলে কে পারে-  
তুমি আপনি না এলে কে পারে হৃদয়ে রাখিতে।  
আর-কারো পানে চাহিব না আর, করিব হে আমি প্রাণপণ-  
ওহে তুমি যদি বল এখনি করিব বিষয়-বাসনা বিসর্জন।  
দিব শ্রীচরণে বিষয়- দিব অকাতরে বিষয়-  
দিব তোমার লাগি বিষয়- বাসনা বিসর্জন।