সেদিন দুজনে দুলেছিনু বনে

ফুলডোরে বাঁধা ঝুলনা।

সেই স্মৃতিটুকু কভু ক্ষণে ক্ষণে

যেন জাগে মনে, ভুলো না।।

সেদিন বাতাসে ছিল তুমি জানো

আমারই মনের প্রলাপ জড়ানো

আকাশে আকাশে আছিল ছড়ানো

তোমার হাসির তুলনা।।

যেতে যেতে পথে পূর্ণিমারাতে

চাঁদ উঠেছিল গগনে।

দেখা হয়েছিল তোমাতে আমাতে

কী জানি কী মহা লগনে।

এখন আমার বেলা নাহি আর

বহিব একাকী বিরহের ভার

বাঁধিনু যে রাখী পরানে তোমার

সে রাখী খুলো না, খুলো না।।