যদি এ আমার হৃদয়দুয়ার

বন্ধ রহে গো কভু

দ্বার ভেঙে তুমি এসো মোর প্রাণে,

ফিরিয়া যেও না প্রভু।।

যদি কোন দিন

এ বীণার তারে তব প্রিয়নাম নাহি ঝঙ্কারে

দয়া ক’রে তবু রহিও দাঁড়ায়ে,

ফিরিয়া যেয়ো না প্রভু।।

যদি কোন দিন

তোমার আহ্বানে সুপ্তি আমার চেতনা না মানে

বজ্রবেদনে জাগাও আমারে,

ফিরিয়া যেও না প্রভু।

যদি কোন দিন

তোমার আসনে আর-কাহারেও বসাই যতনে,

চির দিবসের হে রাজা আমার

ফিরিয়া যেও না প্রভু।।