বাজে বাজে রম্যবীণা বাজে

অমলকমল-মাঝে, জ্যোৎস্নারজনী মাঝে

কাজলঘন-মাঝে, নিশি আঁধার-মাঝে

কুসুমসুরভি-মাঝে বীনরণন শুনি যে

প্রেমে প্রেমে বাজে।।

নাচে নাচে রম্যতালে নাচে

তপন তারা নাচে, নদী সমুদ্র নাচে

জন্মমরণ নাচে, যুগযুগান্ত নাচে

ভকতহৃদয় নাচে বিশ্বছন্দে মাতিয়ে

প্রেমে প্রেমে নাচে।।

সাজে সাজে রম্যবেশে সাজে

নীল অম্বর সাজে, উষাসন্ধ্যা সাজে

ধরণীধূলি সাজে, দীনদুঃখী সাজে

প্রণত চিত্ত সাজে বিশ্বশোভায় লুটায়ে

প্রেমে প্রেমে সাজে।।