একি মায়া, লুকাও কায়া

জীর্ণ শীতের সাজে।

আমার সয় না, সয় না, সয় না প্রাণে,

কিছুতে সয় না যে।।

কৃপণ হয়ে হে মহারাজ,

রইবে কি আজ আপন ভুবন-মাঝে।।

বুঝতে নারি বনের বীণা

তোমার প্রসাদ পাবে কিনা।

হিমের হাওয়ায় গগন-ভরা ব্যাকুল রোদন বাজে।।

কেন মরুর পারে কাটাও বেলা রসের কাণ্ডারী।

লুকিয়ে আছে কোথায় তোমার রূপের ভাণ্ডারী। ।

রিক্তপাতা শুষ্ক শাখে

কোকিল তোমার কই গো ডাকে।

শূন্য সভা, মৌন বাণী, আমরা মরি লাজে।।