আরো কিছুক্ষণ নাহয় বসিও পাশে,

আরো যদি কিছু কথা থাকে তাই বলে। ।

শরত-আকাশ হেরো ম্লান হয়ে আসে,

বাষ্প-আভাসে দিগন্ত ছলোছলো ।।

জানি তুমি কিছু চেয়েছিলে দেখিবারে,

তাই তো প্রভাতে এসেছিলে মোর দ্বারে ।।

দিন না ফুরাতে

দেখিতে পেলে কি তারে হে পথিক ,

বলো বলো– সে মোর অগম অন্তর পারাবারে

রক্তকমল তরঙ্গে টলোমলো ।।

দ্বিধাভরে আজো প্রবেশ কর নি ঘরে ,

বাহির আঙনে করিলে সুরের খেলা ।

জানি না কী নিয়ে যাবে যে দেশান্তরে ,

হে অতিথি ,

আজি শেষ বিদায়ের বেলা । ।

প্রথম প্রভাতে সব কাজ তব ফেলে

যে গভীর বাণী শুনিবারে কাছে এলে ।।

কোনোখানে কিছু ইশারা কি তার পেলে ,

হে পথিক ,

বলো বলো– সে বাণী আপন গোপন প্রদীপ জ্বেলে

রক্ত আগুনে প্রাণে মোর জ্বলোজ্বলো