আন্‌মনা , আন্‌মনা ,

তোমার কাছে আমার বাণীর মাল্যখানি আনব না ॥

বার্তা আমার ব্যর্থ হবে , সত্য আমার বুঝবে কবে ,

তোমারো মন জানব না , আন্‌মনা , আন্‌মনা ॥

লগ্ন যদি হয় অনুকূল মৌনমধুর সাঁঝে ,

নয়ন তোমার মগ্ন যখন ম্লান আলোর মাঝে ,

দেব তোমায় শান্ত সুরের সান্ত্বনা ॥

ছন্দে গাঁথা বাণী তখন পড়ব তোমার কানে

মন্দ মৃদুল তানে ,

ঝিল্লি যেমন শালের বনে নিদ্রানীরব রাতে

অন্ধকারের জপের মালায় একটানা সুর গাঁথে

একলা তোমার বিজন প্রাণের প্রাঙ্গণে

প্রান্তে বসে একমনে

এঁকে যাব আমার গানের আল্‌পনা ,

আন্‌মনা , আন্‌মনা ॥