সখী, ভাবনা কাহারে বলে।

সখী, যাতনা কাহারে বলে ।

তোমরা যে বলো দিবস-রজনী

‘ভালোবাসা’ ‘ভালোবাসা’—

সখী, ভালোবাসা কারে কয় !

সে কি কেবলই যাতনাময় ।

সে কি কেবলই চোখের জল ?

সে কি কেবলই দুখের শ্বাস ?

লোকে তবে করে কী সুখেরই

তরে এমন দুখের আশ ।

আমার চোখে তো সকলই শোভন,

সকলই নবীন, সকলই বিমল,

সুনীল আকাশ, শ্যামল কানন,

বিশদ জোছনা, কুসুম কোমল—

সকলই আমার মতো ।

তারা কেবলই হাসে, কেবলই গায়,

হাসিয়া খেলিয়া মরিতে চায়—

না জানে বেদন, না জানে রোদন,

না জানে সাধের যাতনা যত ।

ফুল সে হাসিতে হাসিতে ঝরে,

জোছনা হাসিয়া মিলায়ে যায়,

হাসিতে হাসিতে আলোক সাগরে

আকাশের তারা তেয়াগে কায় ।

আমার মতন সুখী কে আছে।

আয় সখী, আয় আমার কাছে—

সুখী হৃদয়ের সুখের গান

শুনিয়া তোদের জুড়াবে প্রাণ ।

প্রতিদিন যদি কাঁদিবি কেবল

একদিন নয় হাসিবি তোরা—

একিদন নয় বিষাদ ভুলিয়া

সকলে মিলিয়া গাহিব মোরা ।